**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TURTO INVESTAVIMO, DIDINANT VIEŠOSIOS ĮSTAIGOS KLAIPĖDOS IRKLAVIMO CENTRAS“ DALININKŲ KAPITALĄ“ PROJEKTO**

**1. Sprendimo projekto esmė, tikslai ir uždaviniai.**

Perduoti Klaipėdos miesto savivaldybei (toliau – Savivaldybė) nuosavybės teise priklausantį finansinį turtą – 100 000,00 Eur, savivaldybės, kaip steigėjos ir dalininkės, įnašą viešajai įstaigai „Klaipėdos irklavimo centras“, didinant šios viešosios įstaigos dalininkų kapitalą.

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos vietos savivaldos įstatymo 16 straipsnio 2 dalies 26 punktas įtvirtina išimtinę savivaldybės tarybos kompetenciją **–** sprendimų dėl disponavimo savivaldybei nuosavybės teise priklausančiu turtu priėmimas.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo (toliau – Įstatymas) 22 straipsnio 1 dalies 2 punktas nustato, kad savivaldybės turto investavimas – tai savivaldybei nuosavybės teise priklausančio turto, kaip įnašo perdavimas didinant viešosios įstaigos dalininkų kapitalą, jei savivaldybė yra jos dalyvė. Savivaldybės Sporto skyrius kartu su Klaipėdos miesto irklavimo klubu yra viešosios įstaigos „Klaipėdos irklavimo centras“ (toliau – Įstaiga) steigėjai, todėl Savivaldybė gali investuoti turtą, didindama viešosios įstaigos dalininko kapitalą.

Įstatymo 22 straipsnio 2 dalis įtvirtina, kad sprendimą dėl savivaldybei nuosavybės teise priklausančio turto investavimo priima savivaldybės taryba.

Vadovaujantis Sprendimo investuoti valstybės ir savivaldybių turtą priėmimo tvarkos aprašo, patvirtinto Lietuvos Respublikos 2007 m. liepos 4 d. nutarimo Nr. 758 „Dėl sprendimo investuoti valstybės ir savivaldybių turtą priėmimo tvarkos aprašo patvirtinimo“ 7 punktu, nustatančio, kad pasiūlymus savivaldybės tarybai dėl sprendimo investuoti savivaldybės turtą priėmimo teikia savivaldybės vykdomoji institucija, teikiame šį sprendimo projektą – dėl Savivaldybės turto investavimo, didinant Įstaigos dalininkų kapitalą. Savivaldybės Įstaigai perduotas 100 000 Eur įnašas bus skiriamas naujos įrangos ir baldų įsigijimui, baigiamai rekonstruoti sporto bazei Gluosnių skg. 8, Klaipėdoje.

Sprendimas investuoti finansinį turtą tenkina šiuos Įstatymo 22 straipsnio 2 dalies 5, 7, 9 punktuose nurodytus investavimo kriterijus:

5)investavus bus kuriama ar plėtojama infrastruktūra, naudinga visuomenei (skatinama veiksminga konkurencija šalies rinkoje, gerinama viešųjų paslaugų kokybė, pasirinkimo galimybės ir prieinamumas);

7)iš investavimo objekto bus gauta ne tik pelno (pajamų), bet ir gautas socialinis rezultatas (švietimo, kultūros, mokslo, aplinkos, sveikatos ir socialinės apsaugos, kitų panašių sričių) arba užtikrintas veiksmingesnis Lietuvos Respublikos įstatymuose ir Vyriausybės nutarimuose nustatytų valstybės ir savivaldybės funkcijų atlikimas;

9) investavimo tikslas ir siekiamas rezultatas nustatyti teisės aktuose, įgyvendinančiuose strateginio planavimo dokumentus.

**3. Kokių rezultatų laukiama.**

Bus investuotas Savivaldybės finansinis turtas ir padidintas Įstaigos dalininkų kapitalas.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

100 000 Eurlėšas planuojama skirti iš Klaipėdos miesto savivaldybės biudžeto.

**6. Galimos teigiamos ar neigiamos sprendimo priėmimo pasekmės.**

Savivaldybės investicija sudarys sąlygas užtikrinti tinkamą Įstaigos veiklą, kokybiškų paslaugų teikimą, Lietuvos Respublikos vietos savivaldos įstatymo 6 straipsnio 29 punkte įtvirtintų savarankiškųjų savivaldybės funkcijų – plėtoti kūno kultūrą ir sportą, organizuoti gyventojų poilsį – įgyvendinimą.

Neigiamų pasekmių nenumatoma.

Teikiame svarstyti šį sprendimo projektą.

PRIDEDAMA:

1. Įstaigos 2018 m. finansinių ataskaitų rinkinys, 19 lapų.
2. Viešosios įstaigos Klaipėdos irklavimo centras 2018 m. vadovo veiklos ataskaita, 4 lapai.

Turto skyriaus vedėjas Edvardas Simokaitis